C 15/150
SK
Úradný vestník Európskej únie
12.1.2022
Štvrtok 20. mája 2021
38. zdôrazňuje potrebu úplnej digitalizácie postupov týkajúcich sa mobility pracovnej sily a vysielania pracovníkov s cieľom zlepšiť poskytovanie a výmenu informácií medzi vnútroštátnymi orgánmi a umožniť účinné presadzovanie práva, a to aj prostredníctvom vytvorenia jednotnej kontaktnej asistenčnej služby pre pracovníkov a budúcich zamestnávateľov pre uplatniteľné pravidlá Únie, ktorá by digitálne aj fyzicky fungovala v orgáne ELA; naliehavo žiada členské štáty, aby sa v plnej miere zasadili o digitalizáciu verejných služieb, najmä inštitúcií sociálneho zabezpečenia, s cieľom uľahčiť postupy v oblasti mobility európskych pracovníkov a súčasne zaistiť prenosnosť práv a rešpektovanie povinností spojených s voľným pohybom; zdôrazňuje potrebu vytvoriť lepšie štatistické nástroje na meranie nesúladu medzi ponukou a dopytom v oblasti zručností na európskych trhoch práce a na posúdenie potrieb trhov práce a rozdielov medzi nimi; zdôrazňuje význam siete EURES a upozorňuje najmä na prepojenie činností siete EURES s potrebami trhu práce s cieľom uspokojiť prioritné odvetvové potreby a potreby v oblasti zručností a na podporu uchádzačov o zamestnanie pri hľadaní nového zamestnania; 39. vyzýva Komisiu, aby v primeranom časovom rámci pristúpila k hodnoteniu mandátu orgánu ELA, až bude tento orgán v plnej miere fungovať aspoň dva roky; naliehavo vyzýva Komisiu, aby do práce a hodnotení orgánu ELA zapojila zainteresované strany s rozsiahlymi znalosťami o rôznych modeloch trhu práce; 40. vyzýva Komisiu, aby navrhla legislatívny rámec na reguláciu podmienok telepráce v celej EÚ a zaistila slušné podmienky práce a zamestnávania; 41. vyzýva Komisiu, členské štáty a miestne orgány, aby spolupracovali so sociálnymi partnermi a orgánom ELA na formulovaní konkrétnych odvetvových stratégií s cieľom nielen podporiť a uľahčiť dobrovoľnú mobilitu pracovníkov, ale aj navrhnúť a realizovať potrebné podporné štruktúry na zvyšovanie kvalifikácie a rekvalifikáciu pracovníkov, vykonávanie príslušných verejných politík a poskytovanie kvalitných pracovných príležitostí zodpovedajúcich zručnostiam pracovníkov; zdôrazňuje pridanú hodnotu vzájomného uznávania súladu zručností a kvalifikácií s podporou súčasných mechanizmov uznávania, ako je portál EURES pre pracovnú mobilitu, online platforma Europass a klasifikačný systém ESCO; 42. vyjadruje znepokojenie nad tým, že prístup zamestnancov a zamestnávateľov k informáciám o mobilite pracovnej sily a služieb zostáva naďalej výzvou; konštatuje, že informácie o podmienkach zamestnania a kolektívnych zmluvách, ktoré sú dostupné na jednotných oficiálnych webových sídlach jednotlivých štátov, majú veľmi často obmedzenú povahu a sú prístupné len v niekoľkých jazykoch; vyzýva preto Komisiu, aby zlepšila prístup k informáciám vytvorením jednotného vzoru pre oficiálne webové sídla jednotlivých štátov; 43. naliehavo vyzýva členské štáty, aby zabezpečili primeranú koordináciu sociálneho zabezpečenia, a to aj prostredníctvom prebiehajúcej revízie nariadenia (ES) č. 883/2004 a posilnením prenosnosti práv, pričom by mali osobitnú pozornosť venovať prenosnosti dávok sociálneho zabezpečenia v prípade osôb so zdravotným postihnutím; zdôrazňuje, že digitalizácia verejných služieb v oblasti sociálneho zabezpečenia by mohla uľahčiť cezhraničnú operabilitu MMSP, pri súčasnom zaistení striktného rešpektovania pravidiel spravodlivej mobility; zdôrazňuje význam predbežného oznamovania a uplatňovania osvedčení A1 pred začatím cezhraničného pridelenia pracovníka; 44. zdôrazňuje, že presadzovanie pravidiel Únie v oblasti mobility pracovnej sily musí zabezpečiť zásadu rovnakého zaobchádzania, zásadu nediskriminácie a ochranu pracovníkov a musí znížiť nepotrebnú administratívnu záťaž; 45. vyzýva Komisiu, aby preskúmala nedostatky v ochrane a zvážila potrebu revízie smernice 2008/104/ES o dočasnej agentúrnej práci s cieľom zabezpečiť dôstojné podmienky práce a zamestnávania pre dočasných agentúrnych zamestnancov; 46. zdôrazňuje, že pracovníci so zdravotným postihnutím naďalej zápasia s početnými prekážkami, ktoré im sťažujú alebo znemožňujú v plnej miere využívať voľný pohyb služieb; vyzýva členské štáty, aby bezodkladne vykonali smernicu (EÚ) 2019/882 (Európsky akt o prístupnosti) s cieľom účinne odstraňovať prekážky pre pracovníkov so zdravotným postihnutím a zabezpečiť, aby boli k dispozícii prístupné služby, ako aj vhodné podmienky ich poskytovania; zdôrazňuje rozhodujúci význam dosiahnutia plne prístupného jednotného trhu, ktorý zabezpečí rovnocenné zaobchádzanie s pracovníkmi so zdravotným postihnutím a ich hospodársku a sociálnu integráciu; 47.
poveruje svojho predsedu, aby postúpil toto uznesenie Rade a Komisii.